Diari Oficial de la Generalitat Valenciana


Sumari del DOGV 3284, del 13-07-1998 (1998/5709)

ORDRE de 8 de juny 1998, de la Conselleria de Cultura, Educació i Ciència, per la qual es convoca concurs públic per a la concessió d'ajudes, per a 1998, a associacions juvenils, entitats prestadores de servicis a la joventut, seccions juvenils dels partits polítics i de les organitzacions sindicals tinguen o no personalitat jurídica pròpia, confederacions i federacions d'alumnes no-universitaris de la Comunitat Valenciana, amb un marc d'actuació comunitari.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3284

Data del DOGV
:   13-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5709


Data del document
:   08-06-1998

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 8 de juny 1998, de la Conselleria de Cultura, Educació i Ciència, per la qual es convoca concurs públic per a la concessió d'ajudes, per a 1998, a associacions juvenils, entitats prestadores de servicis a la joventut, seccions juvenils dels partits polítics i de les organitzacions sindicals tinguen o no personalitat jurídica pròpia, confederacions i federacions d'alumnes no-universitaris de la Comunitat Valenciana, amb un marc d'actuació comunitari. [1998/X5709]
  
La Llei de la Generalitat Valenciana 4/1989, de 26 de juny, de creació de l'Institut Valencià de la Joventut, assenyala, entre les funcions de tal organisme, la promoció de la participació dels jóvens i el suport econòmic a la realització de les iniciatives i els projectes de les associacions juvenils de la Comunitat Valenciana.
  
Per això i fent ús de les competències que em conferixen l'article 35 de la Llei 5/1983 de la Generalitat Valenciana, de 30 de desembre, de Govern Valencià i l'article 47.11 del Text Refós de la Llei d'Hisenda Pública de la Comunitat Valenciana,
  
ORDENE
  
Primer
  
Es convoca concurs públic per a la concessió de subvencions a associacions juvenils, entitats prestadores de servicis a la joventut, seccions juvenils dels partits polítics i de les organitzacions sindicals tinguen o no personalitat jurídica pròpia, confederacions i federacions d'associacions d'alumnes no-universitaris de la Comunitat Valenciana, per al desplegament dels seus programes anuals d'activitats de 1998, i s'aproven les bases que regiran la present convocatòria, les quals figuraran com a annex I a la present ordre i el model de sol·licitud normalitzat que figura com a annex II.
  
Segon
  
1. L'import global màxim de les ajudes que es concediran serà de seixanta-sis milions de pessetes (83.240.644 PTA), a càrrec del capítol IV, línia de subvenció 401/000/98, del pressupost de l'IVAJ per a 1998.
  
2. L'aportació màxima de l'Institut Valencià de la Joventut serà de fins el 30% del cost total dels programes objecte de subvenció.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè dicte les resolucions que calguen per a complir el que disposa la present ordre.
  
Segona
  
La present ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació de l'ordre en el Diari Oficial de la Generalitat Valenciana. Per a la interposició del recurs serà requisit fer-ne comunicació prèvia a la Conselleria de Cultura, Educació i Ciència, segons el que disposa l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 8 de juny de 1998
  
El conseller de Cultura, Educació i Ciència,
  
FRANCISCO CAMPS ORTIZ
  
Annex I
  
Bases de la convocatòria
  
Primera. Beneficiaris
  
1. Podran sol·licitar subvencions, segons el que disposa la present convocatòria, les entitats següents:
  
a) Les associacions juvenils i les entitats prestadores de servicis a la joventut, les seccions juvenils dels partits polítics i les seccions juvenils de les organitzacions sindicals tinguen o no personalitat jurídica pròpia, inscrites en el Cens d'Associacions Juvenils, i Entitats Prestadores de Serveis a la Joventut de la Comunitat Valenciana, amb un marc d'actuació comunitari i una implantació territorial en, com a mínim, 10 localitats i en 3 consells locals de joventut.
  
b) Les federacions i les confederacions d'associacions d'alumnes no-universitaris que figuren inscrites en el Cens de Federacions i Confederacions d'Associacions d'Alumnes no-Universitaris de la Comunitat Valenciana, i que agrupen un mínim de 15 associacions d'alumnes en 10 localitats, d'almenys dos províncies de la Comunitat Valenciana.
  
2. Les agrupacions, els centres, les organitzacions i les associacions que pertanyen a moviments, federacions i coordinadores amb personalitat jurídica pròpia hauran de tramitar les sol·licituds a través dels mateixos.
  
3. S'exclouen del que disposa la present convocatòria les entitats que despleguen les seues activitats en el marc universitari.
  
Segona. Programes
  
1. Serà objecte de subvenció el programa anual d'activitats que desplegue algun dels punts següents:
  
a) Promoció de la solidaritat, la tolerància i el respecte mutu, i també la prevenció d'actituds racistes i xenòfobes.
  
b) Foment i formació del voluntariat juvenil.
  
c) Promoció de l'ocupació juvenil.
  
d) Promoció d'hàbits de vida saludable i prevenció de riscos per a la salut.
  
e) Participació en activitats internacionals; educació per al desenrotllament i la cooperació internacional.
  
f) Formació i informació en matèria mediambiental.
  
g) Activitats educatives d'oci i de temps lliure.
  
h) Promoció de la participació dels estudiants en el sistema educatiu.
  
i) Activitats adreçades al creixement i al desenrotllament de l'associació.
  
j) Despeses de manteniment i de funcionament.
  
2. No es concedirà subvenció a les entitats els programes de les quals no reunisquen les característiques tècniques que n'asseguren la realització o que hi incloguen alguna de les activitats següents:
  
a) Activitats que promoguen o justifiquen qualsevol forma de discriminació per raó de raça, de sexe, de religió o qualsevol altra que atente contra els drets fonamentals de la persona.
  
b) Activitats acadèmiques
  
c) Viatges desprovistos d'un interés cultural i social clar.
  
d) Activitats que tinguen finalitat lucrativa.
  
e) Aquelles que fomenten o puguen incitar, directament o indirectament, a l'ús de drogues, alcohol i tabac, o que en facen apologia del consum.
  
f) Activitats exclusivament esportives.
  
Tercera. Sol·licituds
  
1. Les sol·licituds es presentaran en el model normalitzat que facilitarà l'Institut Valencià de la Joventut. La sol·licitud anirà acompanyada de la documentació següent:
  
a) Fotocòpia del DNI del/de la president/a.
  
b) Fotocòpia de la fitxa d'obertura del compte corrent o llibreta d'estalvis en què se sol·licite l'ingrés de la subvenció (les entitats que siguen seccions juvenils, departaments o secretaries de joventut d'altres organitzacions hauran de tenir el compte a nom de la secció, el departament o la secretaria, i les persones autoritzades hauran de ser les responsables de l'àrea de joventut).
  
c) Estat detallat d'ingressos i despeses de 1997.
  
d) Pressupost per a 1998.
  
e) Memòria de les activitats realitzades al 1997 (només per a aquelles entitats que no reberen subvenció de l'IVAJ el 1997).
  
f) Un exemplar original de cadascuna de les publicacions realitzades de l'1 de gener al 31 de desembre de 1997.
  
g) Programa d'activitats objecte de subvenció que s'atendrà a allò que assenyala la base segona de la present ordre. Les associacions juvenils i les entitats presentaran sol·licitud d'ajuda a un sol programa, el qual s'anomenarà "Programa General per a 1998".
  
h) Relació de domicilis socials.
  
i) Les entitats sol·licitants hauran d'acreditar el marc d'actuació assenyalat en la base primera a través de la presentació de les certificacions d'implantació expedides pels ajuntaments dels municipis mateixos i també pels consells de joventut respectius. Aquelles entitats que siguen membres de ple dret del Consell de Joventut de la Comunitat Valenciana podran presentar certificacions expedides pel Consell mateix (la certificació haurà d'acreditar que les dades que hi consten estan referides a l'any 1998).
  
j) Les federacions i les confederacions d'associacions d'alumnes no-universitaris hauran de presentar un certificat del nombre d'associacions federades en el qual haurà de constar el nom de l'associació d'alumnes, el centre al qual pertany, la localitat, la província i el número del Cens d'Associacions d'Alumnes de la Conselleria de Cultura, Educació i Ciència.
  
2. Les entitats podran presentar la sol·licitud i tota la documentació requerida al Registre de l'Institut Valencià de la Joventut (c/ de l'Hospital, 11 i c/ Jeroni de Monsoriu, 19, de València); al de les unitats territorials de l'Institut Valencià de la Joventut d'Alacant i de Castelló, o per qualsevol dels llocs que establix l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
La documentació que no siga original haurà de ser confrontada. Si els documents exigits ja estigueren en poder de l'Institut Valencià de la Joventut, l'entitat sol·licitant podrà acollir-se al dret que establix l'article 35. f) de la Llei 30/92, de Règim Jurídic de les Administracions Públiques i del Procediment Administratiu Comú, sempre que indique la data i l'òrgan o dependència en què foren presentats o, si escau, emesos, i si no hagueren transcorregut més de cinc anys des de l'acabament del procediment al qual corresponen.
  
3. El termini de presentació de sol·licituds serà d'un mes comptador a partir de l'endemà de la publicació de la present ordre en el Diari Oficial de la Generalitat Valenciana.
  
Segons la Instrucció 6/96 de la Secretaria General de la Conselleria de Cultura, Educació i Ciència, si el termini acaba en dies que, encara que no siguen festius, siguen inhàbils, i també els dissabtes i els dies 24 i 31 de desembre, o qualsevol altre que reglamentàriament així es declare, s'entendrà prorrogat fins el primer dia hàbil següent.
  
4. Si les sol·licituds no reunixen els requisits i/o la documentació exigits en el punt 1 del present article, es requerirà l'entitat interessada perquè, en el termini de deu dies, n'esmene els defectes, tot prevenint-la que, altrament, se li arxivarà la sol·licitud sense cap tràmit més, segons establix l'article 71.1 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Quarta. Comissió avaluadora i resolució de la convocatòria
  
1. Es crea una comissió d'avaluació per a l'estudi i la valoració de les sol·licituds presentades que estarà integrada pels membres següents:
  
- El secretari tècnic de l'Institut Valencià de la Joventut, que actuarà com a President.
  
- Dos tècnics de l'Institut Valencià de la Joventut, designats pel director general.
  
- Tres representants del Consell de la Joventut de la Comunitat Valenciana, designats per la seua Comissió Permanent.
  
- Un funcionari de l'Institut Valencià de la Joventut, que actuarà com a secretari, amb veu però sense vot.
  
2. La comissió avaluadora n'elevarà una proposta al director general de l'Institut Valencià de la Joventut, que resoldrà l'adjudicació de les subvencions.
  
El règim jurídic que regularà la comissió avaluadora serà el de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La resolució de la present convocatòria es farà en el termini màxim de tres mesos comptadors a partir de l'acabament del termini de presentació de sol·licituds, i s'entendran desestimades si no recau resolució expressa dins del dit termini. Tot açò sense perjudici de l'obligació de resoldre que establix l'article 42.1 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Criteris de valoració i puntuació de les sol·licituds
  
1. Criteris de valoració
  
Per a la concessió de subvencions es tindran en compte els criteris següents:
  
- La incidència del projecte en el marc geogràfic on es desplegue
  
- L'actitud activa davant de qualsevol tipus de discriminació
  
- La qualitat tècnica del projecte
  
- El nombre de voluntaris participants
  
- La viabilitat del projecte
  
2. Puntuació
  
2.1. Associacions juvenils, entitats prestadores de servicis a la joventut, les seccions juvenils de partits polítics i de les organitzacions sindicals, tinguen o no personalitat jurídica pròpia:
  
a) Programa General d'activitats segons el que disposa la base segona:
  
- d'1 a 15 punts, segons el programa.
  
b) Percentatge de finançament propi:
  
- fins el 70% 1 punt
  
- a partir del 71% fins 3 punts
  
c) Grau d'utilització del valencià per part de l'entitat en les seues publicacions:
  
- d'1 a 10 punts
  
d) Implantació territorial: Per províncies:
  
- fins 10 localitats 1 punt -fins 2 províncies 1 punt
  
- fins 15 localitats 2 punts -fins 3 províncies 2 punts
  
- fins 20 localitats 3 punts
  
- més de 20 localitats 4 punts
  
e) Nombre de consells locals de joventut dels quals l'entitat és membre:
  
- fins 3 consells 1 punt
  
- de 4 a 6 consells 2 punts
  
- més de 6 consells 3 punts
  
f) Tindre centre d'informació juvenil integrat en la Xarxa de Centres d'Informació Juvenil de la Comunitat Valenciana: 5 punts
  
2.2. Confederacions i federacions d'associacions d'alumnes no-universitaris
  
a) Programa General d'activitats segons el que disposa la base segona:
  
- d'1 a 15 punts, segons el programa.
  
b) Percentatge de finançament propi:
  
- fins el 70% 1 punt
  
- a partir del 71% fins 3 punts
  
c) Grau d'utilització del valencià per part de l'entitat en les seues publicacions:
  
- d'1 a 10 punts
  
d) Nombre de consells locals de joventut dels quals la federació o la confederació d'estudiants és membre:
  
- fins 3 consells 1 punt
  
- de 4 a 6 consells 2 punts
  
- més de 6 consells 3 punts
  
e) Nombre de consellers en el Consell Escolar Valencià:
  
- d'1 a 3 consellers: 1 punt
  
- de 4 a 5 consellers: 3 punts
  
- 6 o més consellers: 4 punts
  
f) Nombre d'associacions federades o confederades:
  
- 15 associacions en 10 localitats i 2 províncies: 1 punt
  
- Més de 15 associacions en 15 localitats i 3 províncies: 2 punts
  
g) Tindre centre d'informació juvenil integrat en la Xarxa de Centres d'Informació Juvenil de la Comunitat Valenciana: 5 punts
  
Sisena. Obligacions dels beneficiaris
  
1. Els beneficiaris de les subvencions hauran de complir les obligacions següents:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant de l'IVAJ la realització de l'activitat o l'adopció del comportament, i també el compliment dels requisits i de les condicions que determine la concessió o el gaudi de l'ajut.
  
c) Quant a les subvencions i ajudes concedides, sotmetre's a les actuacions de control financer que corresponen a la Intervenció General.
  
d) Comunicar a l'IVAJ l'obtenció de subvencions o ajudes per a la mateixa finalitat procedents de qualssevulla administracions o ens públics.
  
e) Comunicar les modificacions que es produïsquen en el desplegament del programa subvencionat.
  
f) Admetre la presència de supervisors de l'Institut Valencià de la Joventut.
  
g) Consignar, en les publicacions relatives al programa, que l'entitat ha estat subvencionada per l'Institut Valencià de la Joventut.
  
h) Dur una comptabilitat que reflectisca l'estat d'ingressos i despeses, i la situació patrimonial de l'exercici subvencionat.
  
i) Abans del 31 de gener de 1999, presentar la memòria d'activitats corresponent al període comprés entre el 15 d'octubre i el 31 de desembre de 1998.
  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de la concessió.
  
3. L'import de les subvencions rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegarà el beneficiari.
  
En tal cas, si la subvenció principal és l'atorgada per l'Institut Valencià de la Joventut, procedirà el reintegrament de l'excés obtingut sobre el cost de l'activitat desplegada.
  
Setena. Justificació i pagament
  
1. Les entitats a les quals s'haja concedit la subvenció la rebran si justifiquen la finalitat d'aquella a través de la presentació, fins el 15 d'octubre de 1998, dels documents següents:
  
a) Presentació de les factures originals o compulsades corresponents a l'import pressupostat.
  
b) Memòria de les activitats realitzades fins el 15 d'octubre de 1998.
  
c) Certificat del tresorer de l'entitat, on es faça constar que l'import de la subvenció està registrat com a ingrés previst.
  
d) Certificat de l'Agència Tributària que acredite que l'entitat es trobava al corrent de les seues obligacions tributàries en el moment en què acabava el termini de presentació de sol·licituds.
  
e) Certificat de la Conselleria d'Economia i Hisenda que acredite que l'entitat es trobava al corrent de les seues obligacions tributàries en el moment en què acabava el termini de presentació de sol·licituds.
  
f) Certificat de l'oficina de la Seguretat Social corresponent que acredite que l'entitat es trobava al corrent de les seues obligacions en el moment en què acabava el termini de presentació de sol·licituds.
  
2. El no compliment de l'obligació de justificar la subvenció en suposarà la pèrdua del dret al cobrament.